钦定古今图书集成/明伦汇编/闺媛典/第336卷 > 莆阳徐氏黄氏
## 钦定古今图书集成/明伦汇编/闺媛典/第336卷 > 莆阳徐氏黄氏

按《列朝诗集》：宋玨比玉作《莆阳二妇传》云：徐氏居莆
之北关，父庞乡荐为新安郡丞，嫁澄渚俞氏，纨绔儿
也。合巹之夕，传姆惎之曰：“郎君当作诗催妆属对就
寝，徐指二砚属句曰：‘点点杨花入砚池’”，近朱者赤，近
墨者黑。俞缩瑟不能成句，徐笑曰：“何不云‘双双燕子
飞帘幕，同声相应，同气相求’。”自后抱贾大夫之恨，时
形笔墨。其婶林氏诒书劝勉，徐与之往复，缠绵恻怆，
为人所传。徐卒，俞氏子取其著作焚弃之，仅存批点
二十一史，又《悼志赋》一首，梁鸿、王凝妻诸赞，及读《离
骚》、六朝隋唐史论数十篇，友人郑邦衡梓之以传。黄
氏名幼藻，字汉宫，莆阳塘下人，苏州别驾黄议之女，
林仪部启昌子恭卿妇也。姿韵高秀，少受业于宿儒
方泰。年十三四，工声律，通经史，所著有《柳絮编》。沉静
知大节。仪部没，倾家以事其姑。所居不蔽风雨，近戚
罕见其面。年三十九，患心痛，诵“残灯无焰影幢幢”之
句而瞑。生一子，名锺，爱东粤山水。祝发名海印，亦能
诗。